แผนกออกแบบสร้างสรรค์โลก

แผนกออกแบบสร้างสรรค์โลก () เป็นซีรีส์มังงะญี่ปุ่นแนวสุขนาฏกรรม แต่งเรื่องโดยเฮบิ โซและสึตะ ซูซูกิ วาดภาพโดยทาราโกะ ตีพิมพ์ในนิตยสารมอร์นิงทูรายเดือนนิตยสารการ์ตูนแนวเซเน็งของสำนักพิมพ์โคดันชะตั้งแต่เดือนกุมภาพันธ์ พ.ศ. 2560 และได้รับการตีพิมพ์เป็นหนังสือมังงะรวมเล่ม (ทังโกบง) ถึงเล่มที่ 8 ซีรีส์อนิเมะโทรทัศน์ดัดแปลงผลิตโดยสตูดิโออาซาฮิโปรดักชัน ออกอากาสตั้งแต่เดือนมกราคมถึงมีนาคม พ.ศ. 2564

เรื่องย่อ
พระเจ้าสร้างโลกและสร้างทรัพยากรธรรมชาติให้โลก แม้ว่าเดิมทีพระเจ้าจะสร้างสิ่งชีวิตบนโลกด้วย แต่งานนี้ก็ใช้การว่าจ้างแผนกออกแบบสร้างสรรค์ ปกติพระเจ้าจะมอบหมายงานให้พนักงานในแผนกสร้างสรรค์สัตว์ที่มีความแปลกใหม่ไม่ซ้ำใครโดยเพียงอิงจากคำอธิบายงานที่คลุมเครือ งานออกแบบที่พระเจ้าอนุมัติ (เรียกว่า "วิวรณ์") จะได้กลายเป็นสัตว์บนโลกจริง ส่วนที่ไม่ผ่านก็ต้องให้นักออกแบบไปแก้ใหม่จนกว่าจะเป็นที่พอใจ ในบางเวลาพนักงานในแผนกก็สามารถสร้างสรรค์งานออกแบบใหม่ตามความชอบของตนเอง ทูตสวรรค์คนหนึ่งของพระเจ้าชื่อชิโมดะได้รับมอบหมายให้มากำกับแผนกออกแบบและส่งงานออกแบบสัตว์ชนิดใหม่ให้พระเจ้าอนุมัติ

ซีรีส์อนิมแรื่องนี้แสดงให้เห็นภาพง่าย ๆ เกี่ยวกับชีววิทยาของสัตว์ในชีวิตจริงและลักษณะเฉพาะของพวกมัน และยังอธิบายประเด็นทางชีววิทยาบางอย่างที่เกี่ยวกับสัตว์ในตำนาน ในขณะเดียวกันก็เสนอแนวคิดเกี่ยวกับการคิดเชิงออกแบบ เช่นการทดสอบและการสร้างตัวต้นแบบ

ตัวละคร

ชิโมดะเป็นทูตสวรรค์องค์ใหม่ที่ได้รับมอบหมายจากพระเจ้าให้ไปกำกับดูแลแผนกออกแบบและทำหน้าที่ประสานงานติดต่อระหว่างแผนกออกแบบและพระเจ้า แผนกออกแบบจะส่งกระดาษที่รายละเอียดและภาพของสัตว์ที่อออกแบบให้ชิโมดะนำใส่สมุดที่พกติดตัว จากนั้นพระเจ้าจะส่งข้อความโทรจิตถึงชิโมดะว่าสัตว์ที่ออกแบบนั้นให้ผ่านหรือปัดตก แม้ว่าลักษณะภายนอกและบุคลิกภาพของชิโมดะจะเป็นผู้ใหญ่เต็มวัย แต่ก็เป็นทูตสวรรค์ที่เพิ่งถูกเนรมิตขึ้นใหม่และมีลายมือเขียนไก่เขี่ย  แต่ก็มีทักษะการทำขนม มักนำขนมอบไปให้แผนกออกแบบเป็นครั้งคราว 

อุเอดะเป็นทูตสวรรค์หัวหน้างานของชิโมดะ บางครั้งก็ทำหน้าที่ประสานงานติดต่อระหว่างแผนกออกแบบและพระเจ้าเช่นเดียวกับชิโมดะ ทั้งยังเป็นหัวหน้างานของแผนกอื่น ๆ เช่นแผนกแมลง

พระเจ้าเป็นเทพที่มองไม่เห็นตัวตนในเรื่อง เป็นผู้อนุมัติงานออกแบบสัตว์ที่แผนกออกแบบส่งมา พระเจ้ากำหนดเกณฑ์ให้แผนกออกแบบดำเนินการตามคำขอโดยปล่อยให้แผนกออกแบบพิจารณาไตร่ตรองจัดการปัญหาเอง คำขอออกแบบของพระเจ้ามักมีคำอธิบายงานที่คลุมเครือ ปล่อยให้แผนกออกแบบตีความและออกแบบสัตว์กันเอง พระเจ้าได้รับร่างงานออกแบบสัตว์โดยผ่านชิโมดะหรืออุเอดะ และตอบกลับผ่านโทรตจิตว่างานออกแบบให้ผ่านหรือปัดตก มีบางเวลาที่พระเจ้าสามารถเห็นกระบวนการออกแบบของแผนกออกแบบและอนุมัติงานออกแบบได้ทันทีโดยไม่ต้องส่งงาน

แผนกออกแบบ

สึจิยะเป็นหัวหน้าแผนกออกแบบที่มีความหลงใหลม้าที่เป็นผลงานออกแบบชิ้นเอกของตนเป็นพิเศษ มักจะพยายามออกแบบสัตว์ตามคำขอของพระเจ้าให้มีรูปร่างเป็นม้า แต่งานออกแบบที่มีรูปร่างเป็นม้าเช่นเพกาซัสและยูนิคอร์นมักถูกปัดตกด้วยเหตุผลด้านภาวะแทรกซ้อนทางชีววิทยา แม้ว่าสุจิยะจะยืนกรานจะออกแบบให้มีรูปร่างแบบม้า แต่สมาชิกร่วมแผนกก็ยังคงสนับสนุนให้กำลังใจ แม้ว่าแบบสุดท้ายจะกลายเป็นสัตว์ที่ไม่เหมือนม้าก็ตาม  

คิมุระเป็นคนที่สบาย ๆ ที่สุดในแผนกและไม่ค่อยมีปากเสียงกับสมาชิกร่วมแผนก มีนิสัยเป็นนักชิมและงานออกแบบส่วนใหญ่ของเขาเป็นการออกแบบให้กินได้ มักจะไม่ลังเลที่จะชิมรสชาติสัตว์ของสมาชิกร่วมแผนกแม้ว่าจะเป็นสัตว์มีพิษเพียงเพื่อจะรู้ว่าอร่อยหรือไม่ เขายังมักสนุกกับการเล่นเป็นนักสืบทุกครั้งที่เกิดเรื่องลึกลับขึ้นในแผนก ผลงานชิ้นเอกที่สุดของเขาคือวัว

มิสึชิมะเป็นสมาชิกของแผนกที่เย็นชาไม่ยินดียินร้าย มีความแตกต่างจากสมาชิกร่วมแผนกคนอื่นตรงที่ไม่มีเอกลักษณ์โดยเฉพาะในการออกแบบสัตว์นอกเหนือจากการออกแบบให้มีประสิทธิภาพมากที่สุด เป็นอีกคนนอกจากฮิงุจิที่มักจะชี้ข้อบกพร่องในงานออกแบบของเพื่อนร่วมแผนก ผลงานชิ้นเอกที่สุดของเขาคืองู ซึ่งมิสึชิมะหวงแหนเป็นพิเศษ มักจะขัดแย้งกับคานาโมริที่งานออกแบบนกของคานาโมริมักกลายเป็นเหยื่อของงูที่มิสึชิมะออกแบบ

คานาโมริเป็นหญิงข้ามเพศที่มีเสน่ห์ ชื่นชอบความสวยความงามและความมีสไตล์ซึ่งเป็นพื้นฐานของงานออกแบบของเธอ งานออกแบบส่วนใหญ่คือนก เนื่องจากเธอคือผู้ออกแบบนกต้นแบบที่เป็นผลงานชิ้นเอกที่สุดของเธอ คานาโมริเป็นสมาชิกคนเดียวในแผนกที่เปลี่ยนรูปแบบการแต่งตัวเป็นประจำ เธอมักจะแสดงออกแบบเกินจริงในสถานการณ์ส่วนใหญ่และไม่ชอบเสร็จงานออกแบบที่เธอเห็นว่ายังไม่งดงามเพียงพอ ปกติคานาโมริไม่ชอบแมลง แต่เต็มใจที่จะใช้ข้อมูลของแผนกแมลงมาปรับใช้กับงานออกแบบถ้าจำเป็น เช่นในนกฮัมมิงเบิร์ด 

เมโดะแต่งกายแบบแฟชั่นพังก์-โลลิต้า มีความหลงใหลในการออกแบบสัตว์ที่น่าเกลียดน่ากลัว สัตว์หลายชนิดที่เธอออกแบบมักเป็นสัตว์มีพิษ, สัตว์ที่กินพวกเดียวกัน และปรสิต ที่ล้วนแล้วแต่เป็นสัตว์ที่เธอเห็นว่าน่ารัก งานออกแบบของเธอมีความหลากหลายมากที่สุดตั้งแต่ฉลามไปถึงโคอาลา เธอมักถือตุ๊กตายัดนุ่นรูป Anomalocarida พกติดตัว ผลงานชิ้นเอกที่สุดของเธอคือกบมีพิษ

อุนาบาระเป็นคนที่ร่างสูงใหญ่ที่สุดในแผนกออกแบบ แต่ในทางกลับกันก็เป็นคนที่อ่อนโยนและอ่อนไหวที่สุดในแผนก ชื่นชอบการออกแบบสัตว์น่ารัก สังเกตได้จากตุ๊กตากระต่ายยัดนุ่นที่เขาพกติดตัวเป็นประจำ ผลงานชิ้นเอกที่สุดของเขาคือจิงโจ้ และภายหลังคือนากทะเล 

ฮิงุจิเป็นวิศวกรหลักของแผนกออกแบบ มีหน้าที่สร้างแบบร่างของสัตว์ที่ออกแบบมาเพื่อทดสอบ เธอให้ความเห็นเกี่ยวกับแบบร่างและสามารถระบุประเด็นปัญหาของแบบร่างได้ มีความหลงใหลในการสร้างสัตว์อย่างรุนแรงแต่โดยภาพรวมก็เป็นมิตรกับสมาชิกคนอื่นในแผนก นอกจากนี้ยังมีหน้าที่ดูแลหมู่เกาะกาลาปาโกส เกาะจำลองที่ใช้ทดสอบการใช้ชีวิตของสัตว์ เธอสามารถปรับเปลี่ยนภูมิประเทศและเปลี่ยนแปลงสภาพอากาศบนเกาะได้

ตัวละครสมทบอื่น ๆ

ผู้แทนของนรก โยโกตะไม่ได้อยู่ในแผนกออกแบบ แต่อยู่ในฐานะลูกค้าเช่นเดียวกับพระเจ้า มอบหมายแผนกออกแบบให้ออกแบบสิ่งมีชีวิตในนรกเพื่อให้อาศัยในดินแดนที่เรียกว่าเป็นสวนสนุกนรกที่อยู่ระหว่างการสร้าง เขามีสไตล์การพูดในแบบจูนิเบียว

แผนกแมลงเป็นแผนกข้างเคียงที่ทุ่มเทให้การออกแบบแมลง บางครั้งแผนกออกแบบจะมาหาแผนกแมลงเพื่อหาแรงบันดาลใจในการออกแบบสัตว์ของตน แผนกแมลงมีสมาชิก 7 คน แต่รูปร่างหน้าตาเหมือนกันหมด มีเพียงสีเสื้อที่ต่าง พวกเขาพูดพร้อมเพรียงกันเป็นครั้งคราว

เคนตะเป็นหลานชายของสึจิยะที่มาเยี่ยมแผนกออกแบบเป็นครั้งคราว ภาพวาดแบบเด็กเล่นของเขาบางครั้งก็กลายเป็นสัตว์ที่พระเจ้าอนุมัติ มีความชอบม้าเช่นเดียวกับสึจิยะ

อ้างอิง

แหล่งข้อมูลอื่น
  
  
 อนิเมะ แผนกออกแบบสร้างสรรค์โลก ที่มิวส์ ไทยแลนด์
 อนิเมะ แผนกออกแบบสร้างสรรค์โลก ที่ปีลีปีลี
 อนิเมะ แผนกออกแบบสร้างสรรค์โลก ที่ทรูไอดี
 

มังงะที่ตีพิมพ์ในปี พ.ศ. 2560
อนิเมะที่ออกฉายในปี พ.ศ. 2564
การ์ตูนญี่ปุ่นแนวสุขนาฏกรรม
การ์ตูนญี่ปุ่นแนวเซเน็ง
อาซาฮิโปรดักชัน